ไว้อาลัย “เจ้าสัววิชัย” ครั้งสุดท้าย ทีม “เลสเตอร์-สตาร์ฟโค้ช” ร่วมเผาศพเย็นนี้
ไว้อาลัย “เจ้าสัววิชัย” ครั้งสุดท้าย ทีม "เลสเตอร์-สตาร์ฟโค้ช" ร่วมเผาศพเย็นนี้
21 มี.ค. 2562

ผู้สื่อข่าวรายงานว่า เมื่อช่วงเย็นวานนี้ (20 มี.ค.) นักฟุตบอลสโมสรเลสเตอร์ ซิตี้ พร้อมด้วยสตาฟโค้ช รวม 41 คน เดินทางจากประเทศอังกฤษเพื่อมาร่วมฟังสวดอภิธรรม นายวิชัย ศรีวัฒนประภา อดีตประธานสโมสรเลสเตอร์ ซิตี้ ซึ่งมีการจัดบำเพ็ญกุศลเป็นวันสุดท้าย ท่ามกลางเจ้าหน้าที่ตำรวจ และเจ้าหน้าที่คิงเพาเวอร์
นำโดย เบรนแดน ร็อดเจอร์ส ผู้จัดการทีมชาวไอร์แลนด์เหนือ, เวส มอร์แกน ปราการหลังกัปตันทีมเลสเตอร์, เจมี วาร์ดี หัวหอกตัวเก่ง, ชินจิ โอคาซากิ ดาวยิงทีมชาติญี่ปุ่น, แดนนี ซิมป์สัน แบ็กขวาชาวผู้ดี, คริสเตียน ฟุคส์ ฟูลแบ็กชาวออสเตรีย, เคเลชิ เฮียนัคโช กองหน้าทีมชาติไนเจีย พร้อมกับผู้จัดการทีมและทีมงาน
ทั้งนี้ สื่อสารองค์กร กลุ่มบริษัท คิง เพาเวอร์ ได้แจ้งหมายกำหนดการพิธีพระราชทานเพลิง ว่าสมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงมีพระมหากรุณาธิคุณเสด็จพระราชดำเนิน ในการพระราชทานเพลิงศพ นายวิชัย ศรีวัฒนประภา อดีตประธานกรรมการ กลุ่มบริษัท คิง เพาเวอร์ ในวันพฤหัสบดีที่ 21 มี.ค. เวลา 16.00 น. ณ เมรุหลวงหน้าพลับพลาอิศริยาภรณ์ วัดเทพศิรินทราวาสราชวรวิหาร
สำหรับ นายวิชัย ศรีวัฒนประภา ประธานกรรมการกลุ่มบริษัท คิง เพาเวอร์ และเจ้าของสโมสรเลสเตอร์ ซิตี้ เสียชีวิตจากอุบัติเหตุเฮลิคอปเตอร์ตก บริเวณลานจอดรถของสนามคิง เพาเวอร์ สเตเดี้ยม พร้อมนักบินและทีมงานของนายวิชัย รวม 5 ชีวิต หลังจบเกมพรีเมียร์ลีกระหว่าง เลสเตอร์ ซิตี้ และ เวสต์แฮม ยูไนเต็ด เมื่อวันเสาร์ที่ 27 ต.ค.ที่ผ่านมา